
Ettepanek Kõpu merekaitseala loomiseks  
Käesolevaga teeb Eestimaa Looduse Fond ettepaneku Kõpu poolsaarega piirneva mereala kaitse alla võtmiseks moodustades seal Kõpu merepargi nimelise kaitseala. Ühtlasi soovitame lülitada see ala Läänemere kaitsealade võrgustikku.

Eesmärk
Kavandatava mereala kaitse alla võtmise eesmärk on säilitada Kõpu rannikumere unikaalne ökosüsteem, mis on oluline pudelikael lindude Ida-Atlandi rändeteel. 

Eeldus

Kõpu poolsaare ümbruse mereala oli algselt määratud Läänemere kaitsealade (BSPA) võrgustiku alana, kogupindalaga 39 290 ha (sh mereala 35 390 ha). HELCOMi sekretariaat palus 2009. aastal liikmesriikidel uuesti hinnata, üle vaadata ja täiendada Läänemere kaitsealade võrgustiku andmebaasi. Eesti Vabariigi Keskkonnaministeeriumi poolt vaadati seejärel üle Eesti BSPA-de nimekiri ning tehti mitmeid muudatusi. Muu hulgas, tulenevalt tol ajal vaid Hiiu madala kohta olemas olnud piisavatest andmetest elupaikade ja liikide kohta, vähendati Kõpu poolsaare Läänemere kaitseala piire ning nimetati see ümber Hiiu madala BSPA-ks. Uue ala pindala on 9600 ha (sellest mereala 7973 ha) ning see hõlmab Natura 2000 võrgustikku jäävat Hiiu madala loodusala ja osaliselt Paope ning Kõrgessaare-Mudaste loodus- ja linnuala.

Samas on Kõpu poolsaare mereala tulenevalt oma geograafilisest asendist ilmne pudelikael lindude rändeteel, mille kohta on olemas ka vaatlusandmeid eri aegadest. Selgelt kinnitavad kõnealuse piirkonna tähtsust ka Maaülikooli ornitoloogide poolt 2007 – 2008 läbiviidud lennuloendused, mis sedastasid piirkonna rahvusvahelist tähtsust auli, haha ja kauride rändepeatuspaigana.

Loodusobjekti kaitse alla võtmise eelduste selgitamiseks on Eestimaa Looduse Fond viinud SA Keskkonnainvesteeringute Keskuse toel Kõpu merealal läbi projekti: “Kõpu poolsaare ümbruse mereala inventuur”, mille raames telliti uuringud ala linnustiku, nahkhiirte, kalastiku ja merepõhja elustiku ning elupaikade kohta, mis on aluseks mereala looduskaitseliste väärtuste hindamisel
. 

Põhjaelustiku ja -elupaikade uuringutest selgub, et Kõpu ümbruse merealal on Euroopa Liidu Loodusdirektiivi Lisa I elupaigatüüpidest hästi esindatud eelkõige karid, esineb ka mereveega üleujutatud liivamadalaid.   

Linnustiku uuringutest järeldub, et piirkond on esinduslik rändel olevate arktiliste partlaste esinemisala, seda eelkõige kevadrändel, kuid üsnagi oluline on ala ka sügisrändel olevaile lindudele. Aastas läbib ala 2-3 miljonit veelindu (partlased ja kurvitsalised). See ületab vastava IBA kriteeriumi umbes 50 kordselt. Globaalselt ohustatud kirjuhaha Läänemeres talvituvast kogumist läbib ala vähemalt 50%, mustvaeral umbes 50% Loode-Euroopa rändetee isenditest, mustlaglel umbes 40% Euroopa talvisest populatsioonist, aulil umbes 20% Loode-Euroopa rändetee isenditest, rohukosklal umbes 5% Loode-Euroopa populatsioonist, väikekajakal 1 kuni 5% liigi üldarvukusest, tõmmukajaka nominaatalamliigil vähemalt 2% üldarvukusest. Mustvaera ja auli jaoks on tegu ka olulise rändepeatusalaga.

Kõpu poolsaar ja sellega piirnev mereala on esialgsetel andmetel oluline ka nahkhiirtele. Alal on leitud viis nahkhiireliiki, neid on tuvastatud ka mere kohal toitumas ja rändel. Kõpu poolsaarel toimub pargi-nahkhiirte koondumine rände ajal enne mere ületamist.
Kõpu poolsaare mereala iseloomustab ka liigirikas kalastik, kuid erilist tähtsust ohustatud liikide seisukohalt ala ei oma.

Põhjendus

Kõpu poolsaare ümbruse mereala kaitse alla võtmise põhjendus:

1) Ala on looduslike tingimuste tõttu oluline rändlindude „pudelikael“ ja ilmselt omab sarnast tähtsust ka nahkhiirte rändel.  

2)Viimastel aastatel on järsult suurenenud arendajate huvi merre rajatavate arendusprojektide vastu, mis suurendab väärtuslike merealade kaitse tähtsust

3) Alal on esindatud Loodusdirektiivi Lisa I elupaigatüübid.

4) Ala omab suurt maastikulist ja puhkemajanduslikku tähtsust.

Pindala ja objekti asukoha kirjeldus:

Vaadeldav mereala ümbritseb Kõpu poolsaare lääneosa. Täpsem piiritlemine oleks mõistlik läbi viia koos Hiiumaa rannikumere ruumilise planeeringuga.

Kaitseks kavandatavate piirangute kirjeldus:

Kavandavate piirangutena Kõpu mereala piirkonnas tulevad kõne alla:  

1.
Süvendamise ning pinnase kaevandamise ja kaadamise piirang. 

Antud tegevus kahjustab oluliselt mereelupaiku, mõjuala võib olla tunduvalt suurem seoses sette/heljumi kandumisega laiemale alale. 

2.
Ehitustegevuse piirang (sh. tuuleparkide rajamine) – Olulise rändepudelikaela alale ei tohiks linde ja nahkhiiri ohustavaid või peletavaid rajatisi püstitada. Kaitstava ala ja ehitiste, sh. tuuleparkide püstitamiseks sobiva ala piiritlemine oleks mõistlik läbi viia mereala planeerimise käigus.

Kaitse alla võtmisega ja kaitse korraldamisega seotud kulutuste hinnang:

Uuringud Kõpu piirkonnas on läbi viidud. Täiendavaid uuringuid piirkonna mereelustiku, eelkõige merepõhja elupaikade, nahkhiirte ja avamerel peatuvate lindude kohta väljaspool Kõpu poolsaare ümbruse mereala inventuuri projektiga kaetud ala on mõistlik teha Hiiumaa mereala ruumilise planeerimise tööde käigus. Kaitse alla võtmisega seonduvad administratiivsed ja täiendava teavitustegevusega seotud kulud. Ala piiritlemist on mõistlik teostada koos laiema mereala planeerimisega, mis eeldatavasti algab aasta jooksul.

Kaitse korraldamisel tuleb edaspidi ilmselt arvestada looduskaitseliselt tähtsate liikide ja elupaikade seirega, kuid täpsemat kulutuste hinnangut on praeguses ebastabiilses majandusolukorras raske hinnata. Kui rääkida Natura alade kontekstis, siis näiteks Loodusdirektiivi elupaikade ja liikide kohta tuleb esitada aruanne iga kuue aasta tagant, Linnudirektiivi liikide kohta iga kolme aasta tagant. 

Lugupidamisega,

Jüri-Ott Salm

